**Lisa Marie Presley** (1. helmikuuta 1968 Memphis, Tennessee – 12. tammikuuta 2023 Los Angeles, Kalifornia) oli yhdysvaltalainen laulaja ja Elvis Presleyn ainoa lapsi.

Lapsuus ja nuoruus
------------------

Lisa Marie Presleyn vanhemmat olivat Elvis ja Priscilla Presley. Hänen vanhempansa erosivat vuonna 1973, ja hän muutti äitinsä mukana pois Gracelandista. Graceland säilyi silti Lisa Marielle tärkeänä paikkana. Priscilla ja Elvis vuorottelivat tasaisesti Lisa Marien hoitamisessa aina Elviksen kuolemaan elokuuhun 1977 asti. Lisa Marie oli toisinaan isänsä mukana hänen konserttikiertueillaan.

Lisa Marie Presleyllä oli velipuoli Navarone Garibaldi (s. 1987) Priscilla Presleyn suhteesta Marco Garibaldin kanssa.

Avioliitot ja perhe
-------------------

Vuonna 1988 Presley avioitui laulaja Danny Keoughin kanssa. Parille syntyi kaksi lasta Danielle Riley Keough (s. 1989) ja Benjamin Storm Keough (1992–2020). Tytär Riley on toiminut mallina ja esiintynyt elokuvissa. Poika Benjamin nousi otsikoihin lokakuussa 2009 solmittuaan viisi albumia kattavan levytyssopimuksen, josta hän ansaitsi lähes 3,5 miljoonaa euroa. Hän kuoli heinäkuussa 2020 tehtyään lehtitietojen mukaan itsemurhan. Keoghista Presley erosi vuonna 1994.

Vuonna 1994 Presley avioitui laulaja Michael Jacksonin kanssa neljän kuukauden seurustelun jälkeen. Heidän liittonsa kesti tammikuuhun 1996 saakka. Sen jälkeen he viettivät neljä vuotta yhdessä ja erossa, kunnes erosivat lopullisesti vuonna 2000. Presley kommentoi heidän suhdettaan Jacksonin kuoleman jälkeen.

> »Meidän avioliittomme ei ollut "huijausta", vaikka lehdistö niin väittikin. Se oli epätavallinen suhde, jossa kaksi epätavallista ihmistä, jotka eivät olleet eläneet tai tienneet mitä "normaali" elämä on, löysivät yhteyden, ehkä jotkut epäilevät ajoituksen olleen hänen puoleltaan. Olen kuitenkin sitä mieltä, että hän rakasti minua niin paljon, kuin pystyi ja minä rakastin häntä hyvin paljon. Juuri nyt istun täällä hukkumassa suruuni, olen sekaisin ja pohdiskelen mikä on ollut minun suurin epäonnistumiseni tähän mennessä sekä samalla katson uutisia, jotka muistuttavat hyvin paljon tilannetta, jonka näin 16. elokuuta 1977 (Elvis Presleyn kuolema). Sama tapahtuu nyt Michaelin kohdalla aivan kuten hän ennusti. Olen todella, todella masentunut. Kaikki huonot kokemukset tai sanat, joita olen tuntenut häntä kohtaan aiemmin ovat juuri kuolleet sisälläni hänen kanssaan. Hän oli uskomaton henkilö ja olen onnellinen, että olen päässyt niin lähelle häntä kuin pääsin ja koin monia kokemuksia hänen kanssaan kun olimme yhdessä. Toivon lämpimästi, että hänet voidaan vapauttaa kivusta, paineista ja kuohunnasta nyt. Hän ansaitsee olla vapaa kaikesta tästä ja toivon, että hän on paremmassa paikassa tai tulee olemaan. Maailma on järkyttynyt, mutta jotenkin hän tiesi kohtalonsa, miten hänen olisi poistuttava joku päivä, ja hän oli oikeassa.»   
> (Lisa Marie Presley)
> 
> 

Jacksonin jälkeen Presley avioitui näyttelijä Nicolas Cagen kanssa vuonna 2002. Suureksi Elvis-faniksi jo aiemmin osoittautuneen Cagen ja Presleyn avioliitto kesti vuoteen 2004 saakka.

Presley avioitui kitaristi-musiikkituottajan Michael Lockwoodin kanssa tammikuussa 2006 Kiotossa. Hän synnytti lokakuussa kaksostytöt. Presleyn suvussa on useita kaksosia, muun muassa Elvis oli kaksonen, mutta hänen veljensä menehtyi synnytyksessä. Myös Priscilla Presleyn pikkuveljet ovat kaksosia.

Presley ja Lockwood muuttivat Englannin maaseudulle vuonna 2010. Samoihin aikoihin Presleyn uutisoitiin mahdollisesti lähteneen scientologia-kirkosta. Presley haki eroa Lockwoodista 13. kesäkuuta 2016.

Kaksostytöt otettiin vuoden 2017 helmikuussa huostaan, koska lasten isän tietokoneelta löytyi siveetöntä kuvamateriaalia. Lastensuojeluviranomaiset päättivät keväällä 2017, että kumpikaan vanhemmista ei pysty pitämään huolta tytöistä. Myöhemmin he ovat asuneet isoäitinsä Priscilla Presleyn luona.

Ura
---

Lisa Marie Presley levytti kolme albumia, joista kaksi ensimmäistä nousi Billboardin TOP10-listoille. Ensimmäistä albumia myytiin kultalevyyn oikeutettu määrä Yhdysvalloissa. Näyttelijättärenä hänet nähtiin *Starring*-elokuvassa (2003). Hän esiintyi myös monissa televisio-ohjelmissa, pääasiassa puhumassa isästään Elvis Presleystä.

Kuolema
-------

Lisa Marie Presley oli ollut huonovointinen jo viikkojen ajan loppuvuodesta 2022. Taloudenhoitaja löysi Lisa Marie Presleyn 12. tammikuuta 2023 reagoimattomassa tilassa kotinsa makuuhuoneessa. Presleyn ex-mies, Danny Keough, elvytti häntä ennen ensihoitajien saapumista. Ensihoitajat jatkoivat elvytystä. Presleyn pulssi palautui ennen ambulanssiin siirtämistä. Hänet kuljetettiin paikalliseen sairaalaan jatkohoitoon. Presleylle oli annettu epinefriiniä eli adrenaliinia, jota käytetään sydänpysähdyksissä. Hänen sydämensä kuitenkin pysähtyi vielä samana päivänä lopullisesti.

Tiistaina 10. tammikuuta 2023 Presley oli ollut vielä Golden Globe -gaalassa yhdessä äitinsä kanssa. Joidenkin tietojen mukaan Presley olisi vaikuttanut huonovointiselta jo kyseisenä gaalailtana. Vaikutti myös siltä, että hänellä olisi ollut vaikeuksia kävelyssä ja tasapainossa. TMZ:n mukaan Presley oli valittanut vatsakipuja torstaiaamuna ja oireet olivat pahentuneet päivän edetessä.

Presleyn suvussa on sukurasitteena virheellinen alfa 1-antitrypsiinin koodaajageeni SERPINA1 kromosomissa 14. Kyseinen geeni periytyy dominoivasti, ja aiheuttaa alttiuden sydän-, maksa- ja keuhkosairauksille.

Presley virallinen kuolinsyy oli ohutsuoleen muodostunut tukos "vuosia sitten tehdyn bariatrisen, eli laihdutusleikkauksen jälkeen".

Presley haudattiin Gracelandin meditaatiopuutarhaan poikansa Benjaminin viereen.

Diskografia
-----------

### Albumit

* *To Whom It May Concern* (2003)
* *Now What* (2005)
* *Storm & Grace* (2012)

### Singlet

* *Lights Out* (2003)
* *Sinking In* (2003)
* *Dirty Laundry* (2005)
* *Idiot* (2005)
* *In The Ghetto* (Duetto isänsä Elvis Presleyn kanssa) (2007)
* *You Ain't Seen Nothing Yet* (2012)

Elvis Presleyn tuotemerkin myynti ja talousvaikeudet
----------------------------------------------------

Lisa Marie Presley toimi Elvis Presley Enterprises Inc -yhtiön pääomistajana. Yhtiö omisti muun muassa Gracelandin. Vuonna 2005 hän myi 85 % osuuden Elvis-tuotemerkistä, kuten valokuvaoikeudet, hieman yli 100 miljoonan dollarin hintaan. Presley sijoitti varansa *American Idolin* taustayhtiöön Core Entertainmentiin, joka meni konkurssiin vuonna 2016 ja hän menetti varansa. Hänellä oli pahimmillaan noin 15 miljoonan euron velat.

Lähteet
-------

1. ↑  Lisa Marie Presley, the Daughter of Elvis Presley, Dies at 54 *The New York Times*.  12.1.2023. Viitattu 13.1.2023. (englanniksi)
2. 1 2  MacKenzie Wilson: Artist Biography all music guide. Viitattu 8.3.2015.
3. ↑  Michelle McGahan: Lisa Marie Presley’s Half-Brother Breaks Silence on 'Big Sister's Death *Us Weekly*.  14.1.2023. Viitattu 14.1.2023. (englanniksi)
4. ↑  MEET RILEY KEOUGH: Elvis Presley's Granddaughter Who Is Stealing The Limelight 35 Years After His Death  2012. Business Insider. Viitattu 8.3.2015.
5. ↑  HS: Elvis Presleyn tyttärenpoika teki levytyssopimuksen  (Arkistoitu – Internet Archive)
6. ↑  Lisa Marie Presleyn poika on kuollut 27-vuotiaana *Ilta-Sanomat*.  13.7.2020. Viitattu 13.7.2020.
7. ↑  Lisa Marie Presley and Scientology: Has She Left the Building?  2013. Dame Magazine. Viitattu 8.3.2015.
8. ↑  Lisa Marie Presley Files for Divorce from Michael Lockwood People. Viitattu 23.7.2016.
9. ↑  Elvis Presleyn harvoin julkisuudessa nähdyt kaksos-lapsenlapset ihastuttivat – poseerasivat äidin rinnalla suloisina *Ilta-Sanomat*.  17.10.2017. Viitattu 17.10.2017.
10. ↑
11. ↑
12. ↑
13. ↑  Lisa Marie Presleyn virallinen kuolinsyy selvisi *www.iltalehti.fi*. Viitattu 16.7.2023.
14. ↑  Otso Huttunen: Elviksen Gracelandin kohtalo Lisa Marie Presleyn kuoleman jälkeen selvisi – näin paljon ökykartanon arvo on tänä päivänä *Ilta-Sanomat*.  17.1.2023. Viitattu 17.1.2023.
15. ↑  Lisa Marie Presley sells her father's estate USA Today. Viitattu 8.3.2015.
16. ↑  Jenna Lempinen: Näin jättivelkaantunut Lisa Marie Presley menetti Elviksen 100 miljoonan perinnön: yksi mies sysäsi talouden kaaokseen *Ilta-Sanomat*.  14.1.2023. Viitattu 14.1.2023.

Aiheesta muualla
----------------

* Lisa Marie Presley Internet Movie Databasessa. (englanniksi)
* *Lisa Marie Presley* - virallinen kotisivu

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Ruotsi
* Tšekki
* Alankomaat

 |
|  |
| Taiteenala | 
* MusicBrainz

 |
|  |
| Henkilöt | 
* Yle

 |
|  |
| Muut | 
* Europeana
* SNAC
* IdRef

 |

 |